দেশুর পুজোর ছবির রিলিজ, মুক্তির ১০ মাস আগেই শুরু অগ্রিম টিকিট বুকিং

কলকাতা: আবার বড় পর্দায় ফিরছে দেব- শুভশ্রী জুটি। পুজোয় বড় চমক দেবেন দেব-শুভশ্রী (Dev Subhashree New Movie Tickets)। এটা এই কয়েকদিন প্রায় সকলেই বুঝে গিয়েছেন। ছাব্বিশ সালের পুজোর বক্স অফিস মহারণে এই তারকা জুটির ‘তুরুপের তাস’ দেশু৭ (Deshu-7)। ছবি রিলিজের ১০ মাস আগেই শুরু অগ্রিম টিকিট বুকিং (Dev Subhashree New Movie Tickets)। দেবের(Dev) জীবনের ৫১ তম ছবি এবং জুটির সপ্তম ছবি আসছে এবছরের দুর্গাপুজোয়। চমক এখানেই শেষ নয়। এই ছবিতে থাকবে দু’জনের ভরপুর রোম্যান্স, অ্যাকশন ও রহস্য। নির্মাতাদের দাবি, এই রসায়ন সকলের মনে থেকে যাবে।

‘ধূমকেতু’ মুক্তির পর ‘দেশু’ জুটিকে ফের পর্দায় দেখার উন্মাদনা ছিল চরমে। ছবি মুক্তির আগেই রমরমিয়ে অগ্রিম টিকিট বুকিং হয়।ছবি মুক্তি পেতেই আর একসঙ্গে দেখা যায়নি দেব- শুভশ্রীকে (Subhashree Ganguly)। এমনকী, দুই তারকার মধ্যে ঠান্ডা লড়াই প্রকাশ্যে আসে।বিতর্ক, মান-অভিমান পেরিয়ে একযুগ বাদে নস্ট্যালজিয়া উসকে আবারও দেব-শুভশ্রী ম্যাজিকের সাক্ষী থাকতে চলেছে বাংলা সিনেমার পর্দা। ২৬-এর পুজোয় বক্স অফিস কাঁপাতে আসছে দেব-শুভশ্রী। ছবি নাম, পরিচালক, প্রযোজক সম্পর্কে এখনই মুখ খোলেননি দেব- শুভশ্রী। তবে সোমবারের লাইভে, নিজেদের এত বছরের কেরিয়ারের জার্নি, জুটি নিয়ে নস্ট্যালজিয়া শেয়ার করেছেন হালকা মেজাজে।

আরও পড়ুন: ‘দেশু ৭’-এ রাজি করানোর গল্প শোনালেন দেব, ‘রসিক খোচা’ শুভশ্রীর

সোমবার লাইভে এসে নানা বিষয়ে নিয়ে কথা বলেও আসন্ন ছবির নাম-গল্প নির্বাচনের ক্ষেত্রে ধোঁয়াশা এখনও জিইয়ে রাখলেন টলিপাড়ার সুপারস্টার জুটি। ১৬ অক্টোবর, দুর্গাপুজোর ষষ্ঠীর দিন মুক্তি পাবে ‘দেশু৭’। জানিয়ে দিলেন, রিলিজের ১০ মাস আগে থেকে অর্থাৎ সোমবার বেলা ৩টে থেকেই অগ্রিম বুকিং শুরু হয়েছে। যা আগে কখনও কোনও সিনেইন্ডাস্ট্রিতে হয়নি। ২ হাজার টিকিট বুক মাই শোতে পাবেন। দর্শকদের অনন্য অভিজ্ঞতা দিতেই গোল্ড টিকিটের আয়োজন করা হয়েছে।